# Pas de barca de Miravet

Lo Pas de Barca és un pas per autos i vianants a l'Ebre al paratge de les Illetes de Miravet que és fa amb un transbordador sense motor que només utilitza la força de l'aigua i l'habilitat del barquer. És l'últim transbordador d'aquest tipus al riu Ebre amb una tecnologia que no ha canviat gaire des de fa 850 anys. Es té constància del pas de barca amb un sol llagut a Miravet en documents datats del 1153. Va ser bombardejat el 1938 durant la batalla de l'Ebre i va ser recreat a la seva ubicació actual el 1946. Es va crear aleshores el conjunt de dues barques per permetre el pas als cotxes.
El transbordador està format per dos llaguts, el Monturiol i l'Isaac Peral, sobre dels quals hi ha una plataforma de fusta on hi caben fins a tres cotxes. Els llaguts van ser construïts a Tortosa el 1900. Per tal que el corrent del riu no se l'endugui, està subjecta a un cable metàl·lic anomenat «ramalet», que enllaça amb la «gúmena», un altre cable més gruixut que travessa el riu a una certa alçada de la superfície de l'aigua, els extrems del qual són fortament encastats en una roca o piló especial a banda i banda del riu. És el transport més ecològic i amb menys de consum de tot Catalunya. Funciona tot l'any, llevat quan les condicions meteorològiques o el cabal hidràulic, «quan bufa fort el cerç» o «quan el riu va molt crescut» impedeixen el pas. Una crescuda controlada de l'Ebre al novembre 2014 va provocar unes vies d'aigua als llaguts. Durant vint mesos el servei va ser interromput. «El tancament del pas de la barca ha reduït el trànsit de gent al poble i els ingressos de les empreses.» El juliol de 2016 va tornar al servei, després d'una restauració profunda dels dos llaguts.

## Referències

* ↑ Dunlop, Fiona. «The ruined Templar Castle of Miravet lords over the Ebré River». A: National Geographic Traveler Spain (en anglès). National Geographic Society, 2008, p. 198. ISBN 9781426202506.
* ↑ Romaní, Daniel «Castell de Miravet: el sentinella de l'Ebre». Ara, 24-07-2016.
* 1 2 Acn «Miravet torna a posar en marxa el pas de barca». El Punt Avui - Camp de l'Ebre, 10-07-2016, pàg. 31.
* ↑ «El pas de la barca a Miravet, l'últim de Catalunya». Catalunya m'agrada, 05-03-2018. Arxivat de l'original el 2018-09-27 [Consulta: 26 setembre 2018]. Arxivat 2018-09-27 a Wayback Machine.
* 1 2 Lorenzo Gibert, Cecília. «El pas de barca i l'embarcador de Miravet». A: 501 llocs de silenci que has de conèixer abans de morir. Barcelona: Ara Llibres, 2010. ISBN 9788492907335.
* ↑ «Mequinensa desembassa 1.700 m3/seg per laminar la crescuda de l'Ebre a Catalunya». El Periódico, 13-04-2018.
* ↑ Armada, Alfonso. «12: El Ebro en Miravet y la trama de los afectos». A: Por carreteras secundarias (en castellà). Barcelona: Malpaso Ediciones, març de 2018. ISBN 9788417081683.
* ↑ «Miravet es queda aquest estiu sense l'atractiu turístic del "Pas de Barca"». TV3 - Notícies, 10-08-2015.
* ↑ «Veïns i empresaris volen solucions al tancament del pas de barca de Miravet - 10 ago 2015». El Punt Avui - Camp i Ebre, 10-08-2015, pàg. 21.

## Enllaços externs

* «Pas de Barca de Miravet» (pdf). Generalitat de Catalunya — Departament d'Empresa i Ocupació.
* «L'últim pas de barca». Consistori de Miravet.